জাহিদের মতো প্রতিবছর কোরবানির হাটে যান না ছোট পর্দার জনপ্রিয় পরিচালক নুরুল আলম আতিক। এর কারণও আছে। কোরবানি ঈদে মাংস কাটাকাটি করার বিষয়টি খুব একটা পছন্দ করি না আমি, আসলে রক্ত দেখলেই আঁতকে উঠি আমি। কিন্তু মজার ব্যাপার হলো, কেউ যদি গরুর মাংসটা সুন্দরভাবে রান্না করে একটা প্লেটে আমার সামনে তুলে দেয়, তাহলে খেতে কোনোই আপত্তি নেই আমার। মাংস কাটা পছন্দ করি না ঠিকই, কিন্তু কোরবানির হাটের ওপর কোনো বিরাগ নেই। জীবনে একবার গিয়েছি কোরবানির হাটে। ছোটবেলার কথা। তাও গিয়েছি  মামার সঙ্গে। মামারা তখন থাকেন টাঙ্গাইলের মির্জাপুরে। যাই হোক, কোরবানি ঈদের বেশ কয়েকদিন আগে থেকেই এলাকায় মাইকে ঘোষণা দেওয়া হচ্ছিলো। মির্জাপুরের একটি মাঠে বিরাট গরু-ছাগলের হাট বসেছে। একদিন আমি আর মামা মিলে রওনা দিলাম হাটের উদ্দেশে। কিন্তু হাটে যাবো বললেই তো আর হাটে যাওয়া হয় না। হাটে যেতে হলে অনেক কষ্ট করতে হয়। মামা তো আমাকে কোনোভাবেই নেবেন না। কারণ হিসেবে তিনি জানালেন, আমি হয় গরুর গুঁতো খাবো, নয়ত হাটের ভিড়ে হারিয়ে যাবো। কিন্তু আমিও নাছোড়বান্দা। হাটে যাবোই। আমার জিদ দেখে অবশেষে তিনি বাধ্য হলেন আমাকে নিয়ে  যেতে। যাওয়ার সময় নদী পার হলাম প্রথমে। এরপরে অনেকখানি পথ পায়ে হাঁটার পর হাটে পৌঁছাই। তারপরে প্রায় ঘণ্টা চারেক ধরে ঘোরাঘুরি- একবার হাটের এমাথা আরেকবার ওমাথা। কিন্তু কোনো গরু অথবা ছাগল আমরা পছন্দ করতে পারিনি। এতক্ষণ ঘোরাঘুরি করেও আমাদের কিছুই কেনা হলো না। অবশেষে সে যাত্রায় একটা ভেড়া কিনে ওটাকেই তাড়িয়ে নিয়ে বাড়ি ফিরি। এরপর আর কখনো হাটে যেতে পারিনি। তবে এবার ইচ্ছা আছে, আমার একমাত্র ছেলে হৃত্মিক সাধুকে নিয়ে কোনো একটি হাটে যাব।